
Erhvervsøkonomisk konsekvensvurdering vedr. bekendtgørelser om forbud mod erhvervsmæssigt fiskeri af ål i saltvand og ferskvand
	


Bekendtgørelsernes indhold
Bekendtgørelsen om forbud mod fiskeri af ål fastsætter et forbud mod erhvervsmæssigt fiskeri af ål i saltvand i ICES-område 3 fra den 15. september 2026 til og med den 15. marts 2027 samt et forbud mod erhvervsmæssigt fiskeri af ål i saltvand i ICES-område 4 fra den 1. september 2026 til og med den 28. februar 2027. Forbuddet implementerer artikel 14 i Rådets Forordning (EU) 2026/249 om fiskerimuligheder i 2026.[footnoteRef:1] [1: Rådets forordning (EU) nr. 2026/249 af 26. januar 2026 om fastsættelse for 2026, 2027 og 2028 af fiskerimuligheder for visse fiskebestande gældende for EU-farvande og for EU-fiskerfartøjer i visse andre farvande og om ændring af forordning (EU) 2025/202.] 


Det fremgår af artikel 14 i Rådets forordning, at hver enkelt medlemsstat skal fastsætte en periode på mindst seks måneder med forbud mod erhvervsmæssigt fiskeri af ål i saltvand inden for perioden 1. april 2026 til 31. marts 2027 for at sikre, at forbuddet omfatter perioden med den vigtigste vandringsperiode for europæisk ål. 

Fra 2018 til 2022 har der været fastsat en tre måneders lukkeperiode. Fra 2023 er lukkeperioden ændret til en seks måneders lukkeperiode.  

Muligheden for et begrænset erhvervsmæssigt fiskeri med få redskaber i en afgrænset periode (det såkaldte § 16-fiskeri i saltvand og § 18-fiskeri i ferskvand) ophæves pr. 1. august 2026 ved ændring af bekendtgørelsen om betingelserne for erhvervsmæssigt fiskeri af ål i saltvand og ferskvand.
Administrative konsekvenser
Miljøministeriet vurderer, at der ikke er administrative konsekvenser for erhvervet ved forslaget.
Skatter, afgifter, subsidier mv.
Der er ingen ændringer i skatter, afgifter, subsidier mv. i forbindelse med bekendtgørelsen.
Øvrige efterlevelsesomkostninger
Der vurderes at være ca. 170 erhvervs- og bierhvervsfiskere, som vil være omfattet af forbuddet mod fiskeri i saltvand. Den seks måneders lukkeperiode vil få økonomisk betydning for ålefiskerne. I 2025 blev der i saltvand i alt landet ca. 125 tons ål til en samlet værdi af 8,7 mio. kr. 

Der er et mindre antal fiskere, der fisker ål iht. §§ 16 og 18 i bekendtgørelsen om betingelserne for erhvervsmæssigt fiskeri af ål i saltvand og ferskvand 
Adfærdsvirkninger
Lukkeperioderne på seks måneder for 2026-2027 er i ICES-område 3 (Østersøen, Skagerrak og Kattegat) og ICES-område 4 (Nordsøen, Limfjorden, Ringkøbing og Nissum fjorde) de samme som i 2025-2026.  Fiskerne må fortsat omlægge fiskeriet til andet end ål i lukkeperioden. 

De erhvervsmæssige ålefiskere vil fortsat have mulighed for i forbudsperioden at anvende ruser, bundgarn og bundgarnslignende redskaber til brug for fangst af andre arter end ål, når redskabet er indrettet, så det ikke kan tilbageholde ål. Det vurderes at være meget vanskeligt for ålefiskerne at omlægge deres fiskeri i de berørte måneder til fiskeri efter andre arter end ål, bl.a. på grund af de specielle redskaber, der anvendes i dette fiskeri.  

Det vil fortsat ikke være muligt at opbevare levende ål og lande ål i lukkeperioden, hvilket også vurderes at kunne have økonomisk betydning for ålefiskerne, herunder at ålefiskeriet eventuelt må ophøre før lukkeperioden starter.

Det vurderes endvidere at kunne få økonomisk betydning for de ålefiskere, som ikke har mulighed for at omlægge fiskeriet eller ikke har mulighed for at anvende de specielle redskaber i andet fiskeri. Det drejer sig bl.a. om bundgarn, som er specielt konstrueret til en helt lokal, geografisk placering.

Det vil ikke længere være muligt at udøve det begrænsede erhvervsmæssige fiskeri af ål iht. til § 16 (saltvand) og § 18 (ferskvand), jf. ovenfor.
BNP
Der er ingen påvirkninger af BNP som følge af bekendtgørelsen.

